
KAPITTEL 1

Christiansand, tidlig i desember 1810

Ella bråvåknet av et smell. Hun sov på en madrass på gulvet, under et av vinduene i trykkeriet der hun bodde sammen med sin far, og nå satte hun seg forvirret opp og prøvde å forstå hva hun hadde hørt.

Hadde noe veltet?

I tillegg til den store trykkpressen som sto midt i rommet, var trykkeriet fullt av hyller med settebokser og annet utstyr. I mørket var det umulig å vite hva smellet skyldtes, men så kjente hun iskald vinterluft komme sigende over gulvet. Det måtte ha vært døren som blåste opp og traff veggen.

«Finn pressen og ødelegg den!» lød en sint mannsstemme, og Ellas hjerte bykset opp i halsen.

Døren har ikke bare blåst opp, noen har kommet inn!

«Hva i all …?» Farens stemme lød fra hjørnet der han hadde madrassen, både søvndrukken og forskrekket på en gang.

Ella ville løpe til faren, men stivnet da blikket falt på døren i motsatt ende av lokalet. Den var åpen, og hun kunne se lys falle inn av døråpningen fra gasslykten utenfor. I det svake skjæret fra lykten, oppdaget hun tre mørke skikkelser. To av dem stormet inn i trykkeriet, men den tredje ble stående igjen i døråpningen, bredbent og med knyttede never. Hatten hans sto på skjeve, og en del av skjorten hang over bukselinningen.

«Hvem er dere? Hva gjør dere her?» Faren hadde kommet seg på føttene og nærmet seg mannen i døren.

«Er det De som trykker den forbannede avisen?» brølte den fremmede og hyttet med en neve der han knuget noe som Ella gjettet måtte være trykksaken deres, Veritas.

«Ja, men …»

«Jeg skal lære Dem å spre løgner om folk!» fortsatte mannen. «Riv den ned!»

De to andre mennene gikk løs på trykkpressen. Forskrekket så Ella hvordan de dyttet på den helt til skruene løsnet fra gulvet og den begynte å svaie.

«Nei, ikke …!» ropte faren hennes, og så lød et voldsomt brak idet trykkpressen gikk over ende. Gjennom ringingen i ørene hørte Ella mennene som lo og hoiet idet de gikk løs også på hyllene.

Ella lukket øynene og slo hendene for ørene for å stenge ute lyden av ting som ble ødelagt, men det nyttet ikke. Det lød som om en stormvind gikk amok i trykkeriet deres og knuste alt til pinneved. Hver gang en av de store bokhyllene gikk i gulvet, ristet det i madrassen, og det singlet i glass idet lamper og krukkene med sot og olje, som de brukte for å lage trykksverte, knuste. Hele tiden brølte mennene av skadefryd og latter, mens Ella gjorde seg så liten hun kunne.

Da hun dristet seg til å gløtte ut mellom fingrene, fikk hun et glimt av en av mennene. Han hadde tatt farens øks, og nå svingte han den ned over bordet. Han gjentok det flere ganger, til han klarte å dele det i to. Da brølte han som et dyr, før han snudde seg om og lot øksen gå løs på den veltede trykkpressen.

Først en lang stund senere, da Ella var overbevist om at det ikke kunne være en eneste hel gjenstand igjen i trykkeriet, ga mennene seg.

«Det er gjort,» snøvlet den ene mannen med drukken røst. «Trykkpressen og utstyret er ødelagt.»

«Ja, og nesten alt annet,» flirte den andre mannen, like beruset som den første.

Mannen i døren gjorde et kast på hodet, og de to vandalene sjanglet ut av døren. Ella hørte at de begynte å gaule på det som lød som Jeg synger julekvad, før de begge begynte å le.

Ella ba om at det måtte være over da hun hørte stemmene forsvinne, men så tok den skremmende mannen et skritt inn i trykkeriet og satte en pekefinger mot farens bryst.

«Hvis De skriver ett ord til om meg i den forbannede avisen Deres, kommer jeg tilbake! Da vil jeg ikke være like hensynsfull!»

Et like hikst unnslapp Ella, og mannen snudde seg mot henne. Da hun fikk et glimt av det svarte blikket i det brede ansiktet, knep hun øynene hardt sammen.

Tunge skritt nærmet seg.

«La henne være!» ba faren. «Hun er bare et barn!»

Skrittene stanset, og Ella kunne føle hvordan mannens skygge la seg over henne.

En emmen lukt, som fikk Ella til å tenke på råtnende løv og sur piperøyk, blandet seg med den friske natteluften som fortsatt strømmet inn i rommet.

«Så liten og uskyldig,» hånet mannen. «Jeg ville tatt godt vare på henne hvis jeg var Dem, Jensen.»

«Kom Dem ut,» sa faren kjølig.

«De har mer å miste enn avisen,» sa mannen. «Husk det hvis De noen gang skulle bli fristet til å skrive om meg igjen.»

Ella knep øynene så hardt sammen at hun begynte å se stjerner, men heldigvis hørte hun skritt fjerne seg og den ubehagelige lukten forsvant. Hun våget likevel ikke å lukke opp øynene før hun hørte faren lukke døren etter mannen. Da spratt hun opp og løp bort til faren. Han snudde seg og åpnet armene da hun kom farende.

«Ella …» Farens myke stemme fikk den harde klumpen i magen til å løse seg opp, og tårene begynte å renne nedover kinnene. Det buskete skjegget hans stakk mot kinnet, og armene la seg trygge og faste om den spinkle ryggen hennes da han løftet henne opp.

«Du er trygg nå, jenta mi,» hvisket faren.

I sitt ni år lange liv hadde Ella sjelden tvilt på noe faren sa. Men nå, etter å ha sett fremmede menn bryte seg inn i trykkeriet og herje rundt i rommet, fant hun ikke ro i ordene hans. De hadde alltid slitt for å få endene til å møtes, og deres eneste håp var trykkpressen. Faren var overbevist om at de en dag ville trykke en artikkel som alle i Christiansand ville ønske å lese – og at de da kom til å tjene penger.

Men hvordan skulle de klare det nå som trykkpressen deres var ødelagt?

«Prøv å legge deg til å sove igjen,» sa faren da hun hadde falt til ro og han satte henne ned på gulvet. «Det er fortsatt en stund igjen til dagen gryr.»

Faren fulgte Ella bort til madrassen og pakket teppene rundt henne etter at hun hadde lagt seg ned. Etterpå gikk han for å reparere døren, men Ella fikk ikke sove. Hun var altfor oppskaket etter det som hadde skjedd, og hun fikk ikke varmen tilbake selv om faren også hadde gitt henne sine egne tepper. Hver gang hun lukket øynene, hørte hun det skarpe smellet idet døren ble slått opp og hun så for seg mennene som herjet rundt.

Til slutt ga hun opp og reiste seg fra madrassen. Hun sov allerede i alle klærne hun eide, for å holde varmen, og nå plukket hun opp staken med den lille stumpen av talglys som hun hadde stående ved siden av sengen.

Ella elsket å dikte historier, som hun skrev ned på baksiden av ark som hadde fått feil trykk og skulle kastes. Nå på vinteren ble det tidlig mørkt, og da trengte hun talglyset for å skrive. Lysstumpen var derfor noe av det kjæreste hun hadde, og hun pleide å spare på den. Men denne natten var det viktigere å få orden på trykkeriet, så hun fant frem tennstålet og fikk en flamme. Den skalv i den svake trekken som fortsatt var i rommet. Siden faren hadde klart å lukke døren, måtte den komme fra hullet i gulvplankene under trykkpressen.

Ella skjermet lyset som best hun kunne og skrevet over det som lå på gulvet.

Faren kikket bort på henne idet hun nærmet seg. De blå øynene, som Ella hadde arvet etter faren, var vanligvis fulle av varme og ro. Men nå var de så triste at det skar Ella i hjertet. Skjegget var langt og buskete, og det mellomblonde, grånende håret var rufsete etter at han hadde dratt hendene gjennom det gjentatte ganger. Den bekymrede rynken han alltid hadde mellom øyenbrynene så ut til å ha blitt dypere denne natten, og faren – som pleide å ha lett for å smile – så mer ut til å være nær ved å gråte.

Det sved i brystet å se ham slik, for faren var verdens blideste og snilleste mann, og Ella var så inderlig glad i ham.

«Får du ikke sove?» spurte han.

«Nei. Jeg vil heller rydde,» svarte hun.

«Her,» sa faren og ga henne oljelampen. «Tenn denne i stedet, så sparer du lyset ditt.»

Ella slukket og tente lampen i stedet. Den ga litt mer og stødigere lys, og nå så de for alvor all ødeleggelsen.

De store hyllene lå veltet, og en blanding av verktøy, settekasser, bokstaver, gamle utgaver av Veritas og komponentene til trykkfarge, lå spredd utover. Det eneste bordet de hadde, var delt på midten, og de to sittekrakkene deres manglet ben.

«Helsike,» mumlet faren og dro hånden gjennom håret enda en gang. «Hvor skal vi begynne?»

«Hva med trykkpressen?»

«Jeg vil helst vente med den til dagslyset kommer,» sukket faren.

Ella visste ikke om det var fordi han da fikk bedre lys til å se omfanget av skadene, eller om han ville drøye det fordi han fryktet det verste. Men hun nikket.

«Da tar vi hyllene først,» sa hun og grep hånden hans. Den var kald og ru, og den dekket nesten hele hennes.

«Det gjør vi,» samtykket han.

Hyllene var tunge, men etter en stund hadde de klart å få alle opp på plass igjen. Etterpå gikk faren for å gjøre seg ferdig med døren, mens Ella plukket opp verktøy og annet i metall som var like helt. Så gikk hun gjennom settekassene og plukket ut de få som ikke var skadet eller ødelagt. Krukker med sot og linolje, som de blandet for å lage trykkfargen, lå knust på gulvet og griset til alt som var. I begynnelsen løftet Ella på skjørtet for at det ikke skulle bli skittent, men snart ga hun opp.

Ella brukte lang tid på å gå gjennom alle bokstavene som lå strødd utover gulvet. De var laget av tinn, som var ganske mykt, og de som var trampet på eller hadde fått de tunge hyllene over seg, var bøyd eller hadde fått hakk og bulker som gjorde dem ubrukelige. Noen hadde overlevd, men de var altfor få og langt fra nok til å trykke avisen deres på fire sider.

Tidligere utgaver av Veritas lå strødd utover gulvet, revet i stykker eller griset til av sot og olje. En av dem hadde også et tydelig støveltrykk fra en av mennene. Heldigvis hadde ikke mennene kommet helt bort til hjørnet der Ella sov, for der hadde hun et lite lager av kongler, lav, rognebær og hampetau som hun brukte til å lage kranser. Det var omtrent det eneste som var i behold etter mennenes herjinger, forsto hun nå.

Til slutt var det bare trykkpressen igjen. Dagslyset begynte så vidt å snike seg inn av vinduet og avslørte de store skadene. Trykkpressen lå veltet og var brukket flere steder. Skruene, som før hadde festet den til gulvet, var revet opp. Noen steder hadde også gulvplankene sprukket, og den kjølige trekken hun kjente, kom fra bakken under hullene.

Faren, som hadde hjulpet Ella med bokstavene etter at han var ferdig med døren, gikk bort til pressen og satte seg på huk. Mens Ella tørket opp sot og linolje, undersøkte han den. Han var svært stille, og da Ella så ham dra seg i skjegget med et fortvilet uttrykk i ansiktet, satte det seg en verkende klump i magen. Hun gikk bort og stilte seg ved siden av ham.

«Kan du ikke reparere den?» spurte hun forsiktig.

«Nei,» sukket han tungt. «Flere av delene er helt knust. Om de hadde hatt mindre skader, kunne jeg kanskje fått til å gjenskape dem, men …» Han ristet på hodet. «Målene må være helt nøyaktige, og jeg må få dem spesiallaget.»

«Hva betyr det, far?»

Hun fikk vondt i magen da hun så at øynene hans ble blanke. Bare én gang før hadde hun sett faren gråte, og det var den dagen da livet hadde endret seg for alltid. Nå trodde hun at han kom til å gjøre det igjen, men så blunket han raskt og ga henne et stivt smil.

«Dette kommer til å ordne seg, Ellamin,» svarte han med kunstig blid stemme. «Jeg må bare ta en liten tur inn til Christiania, der jeg kjøpte trykkpressen, for å få tak i delene jeg trenger. Der kan jeg også få påfyll av bokstaver.»

Han reiste seg opp og gikk bort til kroken der han sov. En slitt vadmelsjakke og et fillete skjerf hang på en knagg på veggen. Han dro begge om seg, før han bøyde seg og løftet på madrassen. Under den var det en løs planke i gulvet, og der nede hadde han en liten blikkboks. Han tok ut noen sedler som han dyttet inn i innerlommen på jakken, før han tok boksen med seg tilbake til Ella.

«Kan du være modig for meg, Ella?» spurte han. «Du er ni år og stor jente, og jeg trenger din hjelp.»

Ella nikket.

«Denne er til deg,» fortsatte han og ga henne boksen. «Det er resten av husholdningspengene våre. Dessverre er det ikke mye, så du må være forsiktig med dem mens jeg er borte.»

«Skal jeg ikke reise sammen med deg?» spurte hun forfjamset og kjente brystet snøre seg sammen idet han ristet på hodet.

«Nei, Ellamin,» sa han og strøk henne over kinnet. «Det koster en hel del å reise til Christiania, og vi har ikke råd til å dra, begge to. De ekstra pengene jeg har, trenger jeg til reservedelene.»

«Hvor lenge blir du borte?» Det kjentes som om hun hadde en klump i halsen som este ut og gjorde det vondt å snakke.

«Jeg vet ikke hvor lang tid det tar å få laget delene vi trenger, men jeg lover å komme tilbake så snart jeg kan.»

Ella kjente hjertet synke ned i magen.

«Men … det er jo snart jul,» pep hun spakt.

«Jeg blir ikke borte så lenge,» svarte faren i den anstrengte, blide tonen igjen. «Jeg er tilbake om én, kanskje to uker, og tiden vil gå fort. Du blir jo så opptatt fremover med å selge de fine julekransene du lager, så du kommer neppe til å merke at jeg er borte.»

Ella visste at han sa det kun for å trøste, for selv om de ikke så hverandre stort i løpet av dagen, var de alltid sammen på kveldene. Faren hadde lært henne å lese og skrive, og hun hjalp ham med å formulere artiklene de skulle sette på trykk i avisen. Han fortalte henne også historier fra da hun var liten, eller han diktet opp eventyr. Stundene før de gikk til sengs, var magiske for Ella, og hun kom til å savne ham sårt.

«Det du tjener på kransene bruker vi til å kjøpe en julepølse som vi kan kose oss med på julaften,» fortsatte faren da hun ikke svarte. «Blir det noe til overs, skal jeg kjøpe helt nye talglys til deg også, slik at du har gjennom vinteren.»

Muligheten for å få både julepølse og nye lys ville normalt gjort henne ivrig og glad, men nå følte hun seg bare dyster til sinns.

«Jeg vil ikke at du skal dra, far,» hvisket hun forpint.

«Ikke jeg heller,» svarte han og ble blank i øynene igjen. «Men det er eneste utvei om vi skal få trykkpressen i stand.»

Faren reiste seg opp og gikk til døren.

«Skal du reise alt nå?» spurte hun fortvilet.

Han lukket opp og snudde seg mot henne. Kald desembervind veltet inn og sendte et grøss nedover Ellas rygg.

«Ja. Jeg må komme meg av gårde så fort jeg kan, slik at vi kan rekke et opptrykk av avisen før jul.»

Ella stormet bort og slo armene om livet hans.

«Ikke gå, far, vær så snill!»

Ella klemte kinnet inn mot brystet hans og knep øynene sammen for å holde tårene unna. Da farens hånd strøk henne over håret, slapp likevel et lite hikst ut.

«Jeg er lei for at jeg ber deg om dette, men du må være tapper,» sa faren med sår, grøtet stemme.

Ella trakk pusten skjelvende.

«Lover du å komme tilbake så fort du kan?» hvisket hun frem.

«Du har mitt æresord, Ellamin,» fortsatte faren gråtkvalt. «Jeg skal bare få tak i de nye delene og blir ikke lenge borte. Jeg er tilbake senest på lillejulaften, det lover jeg.»


KAPITTEL 2

Å nei!

Julia grep etter kysehatten, men hun var for sent ute. Et kraftig vindkast hadde kommet med morgenvinden og løftet den av hodet hennes, og nå rullet den bortover dekket på seilskipet Miranda.

Julia hadde forlatt lugaren for å få litt frisk luft og se på det lette snøfallet, men var ikke forberedt på at det skulle blåse så voldsomt. Hun burde tatt seg tid til å knyte sløyfebåndene, men nå var det for sent. Hatten føk bortover og rett inn i føttene på en mann som sto ved rekka og stirret inn mot land. Han bøyde seg og plukket den opp, og Julia slapp ut et lite sukk av lettelse.

Moren ville blitt rasende hvis hatten hadde blåst på sjøen. Hun var nesten sykelig opptatt av hvordan familien fremsto utad, og hun ville sett det som en katastrofe om hennes eneste datter skulle ankomme Christiansand uten hodeplagg.

Julia gikk bort til mannen, som rettet seg opp og møtte blikket hennes. Det gikk en liten sitring gjennom Julia. Han var flott å se til. Rett i ryggen og bredskuldret, med gyllenbrune, skrå øyne – og en tykk, blond lugg som stakk ut under bremmen på flosshatten og danset lett i vinterluften. Mørkt, kort skjegg dekket kjevene. Den svarte frakken var enkel, men skreddersydd i stoff av god kvalitet, og han hadde et tykt, mellomblått silkeskjerf i halsen.

Etter at Julias familie kom til penger, hadde hun lært seg at det var forskjell på nyrike og de som var født til rikdom. Den første gruppen kledde seg prangende for å vise seg frem, mens de andre hadde en dempet fremtoning i klesveien. Men det var likevel mulig å se at de var rike, på skreddersømmen og kvaliteten på stoffene, og derfor visste Julia at denne herren hørte til den siste kategorien.

«Er denne Deres, frøken?» spurte han og holdt hatten frem mot henne. Stemmen var mørk og melodisk, med et hint av sørlandsdialekt.

Hun møtte blikket hans, og et kort øyeblikk var det som om alt stilnet rundt henne. Øynene hans var varme, med en farge nesten som flytende gull. Julia hadde aldri sett noe lignende før, og hun glemte seg helt bort.

«Frøken?» sa han undrende, og det gikk opp for henne at hun hadde stirret uhemmet på ham. Fort senket hun blikket.

«Ja, det … vinden var kraftigere enn jeg hadde forventet,» svarte hun fortumlet.

Nølende løftet hun hånden for å ta imot hatten. Fingrene kom nær hans, og den lille berøringen fikk varmen til å skyte opp i kinnene. Raskt dro hun hånden til seg og kastet et usikkert blikk på ham igjen. Han hadde en dyp rynke mellom øyenbrynene, som om han ikke helt klarte å forstå seg på henne.

«Tusen takk,» fortsatte hun. «Det var pent av Dem å redde den før den blåste på havet.»

Hun satte hatten på seg og sørget for å binde sløyfebåndene under haken denne gangen.

«Ingen årsak,» svarte han, fortsatt skeptisk. «Er De her alene?»

Jula fanget opp den misbilligende tonen i stemmen hans, og slo blikket ned på ny. Det var fullt av folk på dekk, så hun hadde ikke følt at hun trengte anstand. Men om moren fikk vite at hun snakket med en fremmed mann uten at Marcus var sammen med henne, ville hun fått husarrest i en uke. Ut fra mannens tonefall og måten han så på henne, mistenkte hun ham for å tenke som moren.

«Nei, min bror er rett bak meg,» svarte hun, og heldigvis kom Marcus småløpende opp på siden av henne i samme øyeblikk.

«Hvor ble det av deg?» spurte han anstrengt. «Skulle ikke vi møtes ved mesanmasten?»

Julia brydde seg ikke med å fortelle broren at hun ikke visste hvilken av de tre mastene på skipet han snakket om.

«Jeg mistet hatten min, men denne herren var så snill å hjelpe meg med å fange den,» sa hun i stedet.

Hun håpet at Marcus tok det som en oppfordring og sørget for at hun ble introdusert for den fremmede.

«Takk, min herre,» sa broren, uten tegn til å forstå hva hun ventet av ham. «Men jeg kan ta hånd om min søster nå.»

Den fremmede løftet på et øyenbryn, men nikket så kort til Julia og forlot dem.

«Hvordan kunne du være så uhøflig?» utbrøt Julia og kikket etter den fremmede da han gikk.

«Hva mener du?»

«Du burde ha introdusert meg for ham!»

«Jeg var mer opptatt av å redde din ære,» sa Marcus. «Du kan ikke stå her og snakke med en fremmed mann helt alene. Hva tror du mor ville sagt om hun visste det?»

Julia visste godt hvordan moren ville reagert. Hun ville tatt henne inn på lugaren, gitt henne en ørefik og lekset opp for henne hvor usømmelig hun hadde oppført seg. Hun ville ha fått høre at den minste feil fra hennes side kunne sende hele familiens ære ned i sølen, og moren ville spurt om hun virkelig ønsket dem så vondt? Hun ville også fått slengt i ansiktet at de hadde forlatt Christiania for å starte på nytt et sted hvor ingen kjente dem – og at Julia risikerte å ødelegge alt om hun ikke klarte å oppføre seg.

«Hatten min blåste nesten over bord,» sa hun oppgitt. «Han hjalp meg bare.»

Men hun begynte å innse at hun – igjen – kunne ha gjort noe som stakk kjepper i hjulene for morens drøm om at familien Edelsø skulle erobre en plass blant byens mektigste. Herren så ut til å være en svært fornem mann, og han hadde åpenbart ment at hun ikke oppførte seg slik det var forventet av en kvinne fra bedre kår.

«Du burde ikke ha gått opp på dekk uten å knyte hatten først,» sa Marcus. «Dagene da du kunne gjøre hva du ville uten at noen brydde seg, er over.»

Julia nikket. Det visste hun godt. Hele tilværelsen deres hadde forandret seg det siste året.

«Jeg er lei for det, Marcus,» sa hun. «Jeg skal bli bedre.»

Broren ga henne et blekt smil.

«Det er til ditt eget beste, Julia. Tenk hvilke muligheter vi har fått!»

Ja, og all friheten vi har mistet, tenkte hun, men hun tok seg i det med det samme. Hun måtte ikke være utakknemlig. Tiden da hun gikk sulten og frossen til sengs under et tynt teppe var over. Det var verdt å legge bånd på seg for å slippe den gnagende fattigdommen.

«Kom nå,» fortsatte Marcus. «Mor sitter sammen med morfar nede i messen, og du vet at hun ikke liker å være alene med ham,» sa broren, men Julia grep ham i armen og dro ham med seg bort til rekka.

«Ikke ennå, vær så snill. Det lukter så sterkt av svette, røyk og gammel parfyme der nede.» Julia gren på nesen. «Er det ikke bedre å stå ute i frisk luft?»

«Jo, hvis du holder deg i nærheten,» mumlet broren.

«Ikke vær sur,» blunket Julia. «Se så vakkert det er her!»

De hadde begynt på innseilingen til Christiansand, og små holmer og øyer lå foran dem. På begge sider av fjorden så de svaberg og skog. Måker seilte skrålende på vinden foran skipet, som for å varsle om deres ankomst.

Noe kaldt landet på Julias kinn, og hun løftet blikket mot himmelen. Lubne, hvite skyer hadde hengt på himmelen hele morgenen, og det hadde vært lett snø i luften. Men nå dalte hvite, store filler ned, og Julia snudde seg smilende mot broren.

«Nå snør det på ordentlig!»

«Ja!» svarte Marcus. Borte var den strenge storebroren, og nå kom det en barnlig glød i blikket hans.

En boblende forventning fylte Julia, og hun brast i latter og snurret rundt et par ganger mens hun kjente på følelsen av de kalde fnuggene mot huden. Da hun stanset, følte hun på seg at noen stirret på henne. Hun lot blikket sveipe rundt, til det møtte et par nysgjerrige øyne. Det var mannen som reddet kysehatten hennes. Han sto lent inn mot rekka et steinkast unna. Julia følte seg dum. Han måtte ha sett henne snurre rundt som et barn, og hun snudde seg bort fra ham med brennende kinn.

«Snart begynner vårt nye liv,» bemerket Marcus. Han hadde grepet om rekka og myste inn i det som på kort tid hadde blitt tett snødrev. «I enden av fjorden ligger hjemmet og fremtiden vår. Hvordan tror du at det blir?»

«Jeg håper det blir den nye begynnelsen mor ønsker for oss,» sa hun og kastet et raskt blikk i retning av den fremmede. Men nå var han ikke der lenger, og Julia kjente et stikk av skuffelse. Hva om hun aldri fikk se ham igjen? Skipet skulle seile videre til Stavanger og Bergen. Det var ikke sikkert at han hørte til i Christiansand.

«Ja, jeg også,» svarte broren dystert, og det tok et øyeblikk før Julia husket hva de hadde snakket om. «Vi får krysse fingrene for at sosieteten i Christiansand tar oss varmt imot. Hvis ikke blir mor umulig å være i hus med,» fortsatte Marcus.

Julia rakk ikke å svare, før de hørte en skarp stemme bak seg på dekk. Allerede før hun snudde seg om, visste hun hvem det var. Morfaren kom først, i friskt driv, mot dem. Moren fulgte etter, og det var henne de hadde hørt. Lavt, mens hun skulte rundt seg for å forsikre seg om at ingen overhørte det, prøvde moren å overtale morfaren til å bli med henne ned under dekk igjen. Men han var urokkelig og strenet bort til Julia og Marcus ved rekka.

«Det snør!» utbrøt han og smilte fra øre til øre. «Moren deres tror at jeg vil sitte nede i den stinkende messa nå da vi nærmer oss Christiansand, men jeg vil få med meg innseilingen.»

«Det forstår jeg godt, morfar,» sa Julia. «Det er vakkert, er det ikke?»

«For en gammel sjøulk som meg, er dette pokker meg som himmelen,» svarte han.

Julia og broren smilte til hverandre. Morfaren hadde vært matros i hele sitt liv, frem til han ble rørete og han hadde flyttet hjem for å bo hos dem. Da han kom, så han ut som en gammel sjøulk med langt skjegg og rufsete hår. Men moren hadde gitt ham en overhaling, og nå fremsto han i ny drakt.

Han bar flosshatt og hadde skreddersydd jakke, vest og bukse. Den lysegrå kravaten var pent knyttet i halsen, og det hvite håret og skjegget var veltrimmet og pent. I lommen på vesten bar han et ur, festet med en enkel sølvlenke til det ene knapphullet. Han så ut til å komme rett fra Christianias fineste salonger, men med en gang han åpnet munnen og sa noe upassende, brast illusjonen.

«Kan du i det minste la være å si noe om du absolutt må stå ute blant folk?» sa moren og stilte seg ved siden av faren ved rekka. «Du vet hvor viktig dette er for meg, far.»

«Ja, ja,» sa han og myste. «Er det en festning jeg ser der borte?»

«Det må være Christiansholm,» svarte Marcus. «Vet du at det sto et slag utenfor festningen for tre år siden, morfar? Britene angrep for å tvinge byen til å utlevere orlogsskipet Prinds Christian Frederik. Det var like etter bombardementet av København.»

«Sier du det?» sa morfaren.

Bekymret registrerte Julia at øynene hans ble blanke. Hun håpet at det var det friske været som var årsaken, men hun visste også at det ofte var første tegn på at han var i ferd med å vandre inn i sin egen verden.

«Hva er det andre der inne?» fortsatte morfaren. «Bak festningen, inne i byen? Det er et høyt kirkespir, men det …» Han rynket pannen. «Sitter det en engel på spiret?»

«Engel?» utbrøt Marcus usikkert.

«Å, far!» sa moren oppgitt. «Skal du nå begynne å tulle igjen?»

«Er det kornmøllens vinger du ser, morfar?» spurte Julia forsiktig.

«Er det en mølle på taket av kirken?» sa morfaren forvirret.

«Hysj, far!» sa moren sint og kikket seg rundt. «Noen kan høre deg.»

«Ja, det håper jeg jo, ettersom jeg trenger svar,» sa han forfjamset.

«Jeg kan ikke tro at kirken har en mølle på taket,» smilte Marcus. «Det må være vinkelen som gjør at de to bygningene ser ut til å være nærmere hverandre enn de er.»

I det samme dreide skipet, og det ble mulig å se at det virkelig var to adskilte bygg.

«Det var da underlig å ha en så stor mølle rett bak kirken,» mumlet morfaren, noe Julia kunne være enig i. De eneste møllene hun hadde sett før, sto ved de store gårdene langs Akerselva i Christiania, og ikke midt i byen.

Da de seilte inn i Christiansands havneområde, fyltes dekket med folk. Alle passasjerene kom opp for å få med seg det første synet av byen, og det ble trangt og livlig rundt dem. Moren uffet og stønnet i frustrasjon over trengselen, men Julia brydde seg ikke om det. Hun konsentrerte seg heller om det de kunne se av den nye hjembyen deres.

Den hadde brede og rette gater. Kirken og møllen så ut til å ligge omtrent midt i bykjernen, og der kunne hun også se bygårder bygget i mur, i flere etasjer. Mot sør og vest lå det store villaer, mens husene krympet betraktelig mot øst, der byen endte i en bred elv. De fleste husene var hvitmalte, selv om en og annen fargeklatt brøt av her og der. Snøværet hadde tiltatt enda mer under innseilingen, og nå var de snorrette gatene og takene hvite.

Inne på havneområdet lå det en rekke skip i forskjellige størrelser, og på den nærmeste kaien var det fullt av mennesker. De fleste var sjømenn eller bryggesjauere som hastet rundt for å gjøre klar til å ta imot et skip eller sende et annet av gårde, men Julia så også det som måtte være passasjerer som skulle seile med skipet videre, eller som ventet på noen som kom.

De var enkelt kledd, kvinnene i vadmelsskjørt og jakker, med skaut og tykke ullsjal, og menn med skyggelue, vadmelsbukser og jakker eller strikkede gensere. Det var også noen fra høyere sosiale lag, der kvinnene bar lange kåper, muffer og kysehatter, mens herrene hadde lange frakker og høye flosshatter. De barna hun kunne se, var som små kopier av foreldrene. I gaten som løp langsmed kaien, sto det vogner på rekke og rad og ventet på passasjerer. De fleste så ut til å være leievogner, men en og annen var langt finere og større enn de andre, og Julia mistenkte at de var private.

«Du må finne vognen din far har sendt for å hente oss så snart vi kommer i land, Marcus,» sa moren, som måtte ha sett det samme som Julia. «Jeg skal sørge for at mannskapet får bagasjen vår trygt i land, og …» Hun så seg om. «Hvor er far?»

Morfaren hadde stått bak Julia da de snakket om kornmøllen, men da hun snudde seg, så hun rett på en fremmed mann.

«Morfar?» Marcus hadde allerede begynt å gå bortover langs rekka for å lete, men da Julia ville gjøre det samme, hugg moren tak i armen hennes.

«Du går ikke rundt her alene, forstår du?»

«Men vi må finne morfar!» protesterte Julia.

«Marcus tar seg av det,» svarte moren. «Du holder deg her med meg. Hvor mange ganger må jeg minne deg på at du er en fin frøken nå? Du kan ikke vandre rundt alene.»

«Så bli med meg,» sa Julia oppgitt. «Hvis vi går i motsatt retning av Marcus, har vi større mulighet til å finne ham raskt.»

«Nei,» sa moren tvert. «Det er altfor mye folk, og jeg nekter å presse meg forbi de stinkende passasjerene fra de lavere samfunnslagene. Morfar kan ikke ha kommet langt. Vi venter her, og slutt med den stirringen! Det tar seg ikke ut.»

Motvillig gjorde Julia som moren befalte henne – og ble stående. Men hun klarte ikke å la være å se seg om blant passasjerene på dekk, uten å få øye på ham. Morfaren hadde vandret av gårde før. Som oftest lette han da etter barndomshjemmet, men siden han kom fra Jæren, fant han det aldri i Christiania. I stedet endte han med å gå seg bort. Selv om hodet hans sviktet stadig oftere, var han fortsatt sterk og kvikk i kroppen, og han kunne komme seg langt av gårde på kort tid. Som regel ble han funnet av Julia, Marcus eller noen som kjente familien, men det hendte også at han kom til seg selv igjen og fant veien hjem på egen hånd. Hva kunne ha fått ham til å vandre av gårde her på skipet?

Verken Marcus eller morfaren var tilbake da båten nærmet seg kaien. Et par dekksgutter hoppet i land for å fortøye, og Julia så bekymret på moren.

«Vi må komme oss bort til landgangen, mor,» sa hun. «Vi kan ikke la morfar gå i land alene. Han er ikke kjent her i byen, og …»

«Ja, ja,» avbrøt moren utålmodig.

Hun grep Julias arm, og sammen tråklet de seg frem langs dekk, bort til landgangen. Det gikk trått, for alle tenkte det samme.

«Flytt dere!» bjeffet moren. «Slipp oss frem!»

Julia krympet seg da folk snudde seg for å se hvem som forlangte å få komme forbi, og hun ble varm i kinnene da hun så de oppgitte og resignerte uttrykkene deres idet de forsto at det var en fin frue og hennes datter. Motvillig trakk de til side, og Julia senket blikket. Det var ikke lenge siden hun hadde vært en av dem.

Landgangen var klar til å settes ut da Julia og moren nådde frem, og Julia var sjeleglad for at de hadde rukket det. Hun så seg om blant folkene som sto nærmest, men morfaren var ikke å se.

«Hold øynene åpne,» sa moren. «Han må være her et sted.»

Lenger ned på dekk lød plutselig høye stemmer. Julia snudde seg for å se hva som foregikk. Det så ut til å ha oppstått noen tumulter, kanskje en krangel? Så hørte hun et høyt rop, før hun fikk se en mann klatre over rekka.

«Stans ham!» ropte en kjent stemme, og Julia stivnet til.

Det lød som Marcus. Hun hadde snudd seg etter lyden, men nå vendte hun seg tilbake til mannen som klatret over rekka, og det gikk et lite sukk gjennom henne.

Det var morfaren!

Han hadde akkurat sluppet seg ned på kaien, og nå reiste han seg og begynte å løpe innover brygga.

«Morfar! Stans!» ropte Julia, men han var allerede forsvunnet blant alle de fremmøtte.

